
Jánoshalma, 2026. október 19.


Tisztelt Képviselő-testület!
Önkormányzatunk a 2026. évi költségvetésének megalkotásakor a hatályos jogszabályoknak és az akkori személyi állománynak megfelelően tervezte meg a személyi juttatásokat. A költségvetés elfogadását követően azonban olyan kötelező kiadási tétel keletkezett, amely a tervezés időszakában objektív okok miatt nem volt előrelátható.
A Polgármesteri Hivatalban 2026. március 1. napjával létesített közszolgálati jogviszonyt a Hivatal új Pénzügyi Csoportvezetője. A korábbi jogviszonyok igazolása alapján a köztisztviselő a közszolgálati tisztviselőkről szóló 2011. évi CXCIX. törvény (Kttv.) alapján a 40 éves jubileumi jutalomra való jogosultságát 2026. július 26. napján elérte.
A Kttv. rendelkezései szerint a 40 éves közszolgálati jogviszonnyal rendelkező tisztviselőt 5 havi illetménynek megfelelő jubileumi jutalom illeti meg. A csoportvezető havi bruttó 900 000 Ft-os illetménye alapján a kifizetendő bruttó összeg 4 500 000 Ft, amelynek szociális hozzájárulási adó (Szocho) vonzata további 585 000 Ft. A teljes fizetési kötelezettség így mindösszesen 5 085 000 Ft.
Önkormányzatunk szűkös likviditási helyzete és a kötelező feladatellátás finanszírozása miatt nem rendelkezik olyan szabad költségvetési maradvánnyal vagy tartalékkal, amelyből ezen váratlan, de törvényileg kötelező kiadást fedezni tudná. A jutalom kifizetése a mai napig nem történt meg.
A Központi Költségvetésről szóló törvény lehetőséget biztosít az önkormányzatok részére, hogy a működőképességük megőrzése és a kötelező feladataik ellátása érdekében rendkívüli önkormányzati támogatásra (REKI) pályázzanak a Vidék- és Településfejlesztési Minisztériumnál, amennyiben a forráshiányt igazolni tudják.
Kérem a Tisztelt Képviselő-testületet, hogy az előterjesztést megvitatni és az alábbi határozati javaslatot elfogadni szíveskedjen.

Határozati javaslat:

Jánoshalma Városi Önkormányzat Képviselő-testülete A helyi önkormányzatokért felelős miniszter és az államháztartásért felelős miniszter pályázati kiírására, a Magyarország 2026. évi központi költségvetéséről szóló 2025. évi LXIX. törvény (a továbbiakban: költségvetési törvény) 3. melléklet 2.1.4. Önkormányzatok rendkívüli támogatása jogcím tekintetében a támogatási igény benyújtásáról döntött.

Felhatalmazza a polgármestert a pályázat benyújtására és a szükséges intézkedések megtételére.

